'Spel in leë stadions nie oplossing' | Netwerk24
Borussia Dortmund die afgelope naweek voor leë paviljoene teen Schalke in die Bundesliga in aksie.Foto: Reuters
Sokkerwedstryde in leë stadions weens die koronavirus-pandemie is bloot 'n korttermyn-oplossing, meen die voormalige Arsenal-breier Arsène Wenger.
Wenger meen die sport kan groot skade ly as dié situasie te lank gaan aangaan.
Die Duitse Bundesliga het die afgelope naweek die eerste groot liga geword wat ná die wêreldwye inperking weer met wedstryde begin het. Ligas van oor die wêreld heen hou sake in Duitsland fyn dop om te sien watter lesse hulle kan leer.
"Sal die spel op die lange duur oorleef? Ek glo (wedstryde agter geslote deure) sal die spel uiteindelik skade berokken," het Wenger, deesdae Fifa (die internasionale beheerliggaam) se hoof van internasionale ontwikkeling, gesê.
Ek glo (wedstryde agter geslote deure) sal die spel uiteindelik skade berokken.
"Dis moeilik om jou 'n hele seisoen sonder toeskouers in te dink. Dit is hoekom dit net 'n korttermyn-oplossing moet wees.
"Ek glo wel dat die leë paviljoene tans die beste oplossing is om die huidige seisoen af te handel," sê Wenger.
In Engeland beoog die Premierliga om sy seisoen volgende maand te hervat en die deelnemende spanne het Maandag, as deel van Project Restart, weer vergader om die nodige stappe te bespreek.
"Wenger het beaam dat gesondheidsvereistes steeds die belangrikste oorweging moet wees wanneer oor die hervatting van die wedstryde besluit word. – Reuters